La memoro povas esti kruela. Je la 2a de februaro 1999, en Karakaso, malhelhaŭta viro faris sian unuan paroladon kiel prezidanto. Lia nomo : Hugo Chávez. "Venezuelo estas vundita en la koro," li diris, citante Francisco de Miranda, heroo de la sendependiĝo. Li parolis pri la "etika kaj morala krizo" de sia lando. Ĉi tiu "kancero" putrigas la ekonomion tiel, li diris, ke "ni komencas aŭdi parolojn pri devaluto, inflacio." "Samkiel vulkano kiu aktivas subtere", ĉi tiuj ekonomiaj kaj moralaj krizoj kaŭzis trian : la socian krizon. La ekssoldato faris promeson : "Ĉi tiu ceremonio ne estas nur plua transdono de la potenco. Ne : ĝi markas novan epokon. (...) Ni nepre ne malrapidigu la procezon de la ŝanĝiĝo, kaj ja ne deturnu ĝin : ĝi riskus disfali sur sin kaj nin, dronigante nin denove." Kvankam la memoro povas esti kruela, la venezuelanoj lernis rideti je siaj ĉagrenoj. "Rigardu, jen mi antaŭ unu jaro," diris s-ino Betsy Flores, ridante. "Mi pezis dek kilogramojn pli ! Kaj jen bildo de Marta. Vi ne rekonas ŝin, ĉu ne ?! Verdire, nek mi rekonas ŝin. Tiutempe, ŝi havis veran paron da sidvangoj. Nun, ili similas tabulon ! Kiomfoje ĝi okazis ? Preskaŭ ĉiuj, kiujn ni renkontas, inter ili eksa ministro, konfesas ke ili regule manĝas unu fojon ĉiutage. Kaj kiam ili sidiĝas por manĝi, abundaj manĝoj restas maloftaj : ĉiuj kontentigas sin per tio, kion ili povis aĉeti en butikoj kun malplenaj bretoj aŭ la nigra merkato, kie prezoj estas bazitaj sur la aktuala valoro de la paralela dolaro. Inter la 11a de oktobro kaj la 11a de novembro, tiu valoro kreskis de 1 230 al 1 880 bolivaroj, eksalto de pli ol 50%. Kiel en 1999, "devaluto" kaj "inflacio" estas parto de la ĉiutaga konversacio de venezuelanoj, kiuj faras la saman komenton : ilia salajro, eĉ kiam ĝi superas la minimuman salajron fiksitan je 27 000 bolivaroj monate [1], ne sufiĉas por vivteni sin." "Ebria de la rento el petrolo, Venezuelo disdonas uperkutojn al la burĝaro" Antaŭ dek jaroj, la stratoj bolis de politikaĵoj. Oni diskutis la konstitucion, la malpliigon de malriĉeco, popolan partoprenon. Kaj ne nur ĉe la maldekstrularo. Hodiaŭ, oni parolas pri nenio krom nutraĵo : tiu, kiun oni sukcesis akiri kaj precipe tiu, kiu mankas, kaj pri la altegiĝantaj prezoj. En mez-novembro 2016, rizo kostis 2 500 bolivarojn por unu kilogramo, kio faris ĝin nepagebla kune kun kokaĵo, butero, lakto kaj la faruno necesa por fari arepas, blankaj kukoj el maizo kiujn venezuelanoj amas. Antaŭ dek jaroj, en la daŭro de la prezidentelekta kampanjo, Chávez prezentis la progreson de la sansistemo kiel "unu el [liaj] plej grandaj atingoj [2]." Ne venis en la kapon de iu ajn grava oponanto kontraŭdiri lin. Hodiaŭ, medikamentoj mankas en la lando. Ne nur aspirino kaj paracetamolo, sed ankaŭ antiretrovirusaj medikamentoj kaj kemiaj kunmetaĵoj por ĥemioterapio. Antaŭ dek jaroj, sekve de dekoj da aliaj socialaj programoj, naskiĝis la Misio Negra Hipólita. Ĝia celo : helpi la urbajn senhejmulojn. Sed ĝi fariĝis unu el la unuaj viktimoj de la krizo. Denove fariĝis ofta la vidaĵo de homoj atendantaj la elmeton de la rubujoj vespere, dum en la stratoj de Karakaso montriĝas la mil kaj unu vizaĝoj de afliktataj infanoj. Inflacio, mizero kaj korupto : la sismaj fortoj, pri kiuj Chávez parolis kiam li enoficiĝis, refoje aktivas ; la vulkano vekiĝis. Por la dekstrularo, la afero estas simpla : socialismo ĉiam malsukcesas. Ĉe la maldekstrularo, kie oni laŭpaŝe rigardis Venezuelon kiel lumturon en la novliberalisma nokto, nekompreno konkuris kun nekredemo. Kaj demando devas esti farita, nome tiu, kiun bolivara gvidanto jam formulis kiam li skizis la bilancon de siaj antaŭuloj en 1999 : kiel klarigi tion, ke malgraŭ "tiom da riĉeco", "la rezulto estas tiel negativa" ? "Pro la ekonomia milito kondukata de la opozicio kaj ĝiaj alianculoj," respondas prezidanto Nicolás Maduro, elektita en aprilo 2013, unu monaton post la morto de Chávez. Entreprenestroj profitis de la malkresko de la prezo de petrolo (kiu falis al malpli ol USD 40 por barelo en 2016, superinte USD 100 inter 2011 kaj 2014) por organizi la nesufiĉon, blovi sur la ardajn cindrojn de la popola kolero kaj prepari por la demisiigo de la ĉavista registaro. Pretekste ke ĝi spuras la kurzon, la retejo Dolartoday [3] en Miamo reĝisoras la ekaltiĝon de la paralela dolaro. Ĝiaj politikaj ambicioj klare montriĝas pere de opinisondo prezentita sur ĝia hejmpaĝo dum kelkaj semajnoj : "Se la prezidentelekto okazus hodiaŭ, por kiu vi voĉdonus ?" Inter la eblaj elektoj : Henry Ramos Allup, Leopoldo López, Henrique Capriles Radonski, Henri Falcón kaj Lorenzo Mendoza Giménez, kaj ankaŭ f-ino María Corina Machado. Ĉiuj senescepte opozicianoj. Nenombreblaj estas la analizistoj proksimaj al la registaro kiu, rememorante la sorton de la ĉilia prezidanto Salvador Allende en 1973, defendas ĉi tiun klarigon de la situacio kvazaŭ oni vere kontestas ĝin ĉe progresemuloj. Sed la demando kiu dividas ĉavismon estas tute alia : ĉu la nuna ĥaoso estas sufiĉe klarigita de la malamikeco de tiuj, al kiuj la "bolivara revolucio" celas senigi la privilegiojn ? Membro de la Unuiĝinta Socialisma Partio de Venezuelo (PSUV), Sergio Sánchez estis elpelita el la partio pro sia rifuzo subteni kandidaton por guberniestro kiu estis proponita malgraŭ fortaj suspektoj de korupto. Por s-ro Sanchez, la temo de la "ekonomia milito" elvokas mensan bildon : "Ebria de la rento el petrolo, Venezuelo grimpis en la boksan arenon por disdoni uperkutojn al la burĝaro kaj ilia imperio. Hodiaŭ, tamen, la anabolaj steroidoj estas eluzitaj kaj la registaro pendas senforte sur la ŝnuroj. Subite, ĝi ne povas kompreni kiel ĝiaj oponantoj ankoraŭ povas rebati." Ankoraŭ nomante sin ĉavisto, "sed kontraŭanta la registaron," la aktivulo Gonzalo Gómez formulas la aferon malsame : "Oni ne faras revolucion esperante, ke kapitalismo ne reagos." "Cetere", li pludiris, "du sintenoj estas distingendaj : tiu, de la kreo de la kondiĉoj de la krizo, kaj tiu, de la profitado de ĝi. Tre ofte, dungantoj simple profitas de la misfunkcioj de la ekonomio." Kiam la malgrandaj perturboj amasiĝas Laŭ iuj maldekstruloj, la nuna ĥaoso povas esti klarigita de la ĉiopovo de oponanto kiu, venkite antaŭ dek sep jaroj, kapablas elreligi la ekonomion. Aliaj diras, ke ĝi rezultas el la perfido de cinikaj gvidantoj kiuj estas kapitulacintaj al la dekstrularo. Sed la procezoj de socia transformo ankaŭ povas esti rigardataj kiel kontraŭdiraj : iliaj sukcesoj - konsiderindaj en la kazo de Venezuelo [4] - foje estigas malfacilaĵojn kiuj, pro tio ke solvo mankas, povas fariĝi minacaj. Pri la disfalo, tial, oni ne kulpigu la efektivigon de la transformo, sed la malkapablon ĝustigi ĝiajn malfavorajn sekvaĵojn. Ĉi tio estas la leciono de la "teorio de katastrofoj", kiun Chávez klarigis al sia aŭskultantaro je la 2a de februaro 1999 : "Laŭ ĉi tiu teorio, katastrofoj aperas sinsekve kiam, en iu sistemo, okazas malgranda perturbo kaj la sistemo ne havas la kapablon reguligi ĝin, tre malgranda perturbo kiu postulas nur tre malgrandan ĝustigon. Kiam mankas la kapablo kaj la volo por agi, la unua perturbo renkontas alian, egale malgrandan, kiu ankaŭ ne trovas solvon. Kaj malgrandaj perturboj amasiĝas, ĝis kiam la sistemo perdas la kapablon ilin reguligi. Tiam venas la katastrofo." Kiam Chávez enoficiĝis, la prezo de barelo da petrolo estis senprecedence malalta, preskaŭ 10 dolaroj : katastrofo kies klarigo necesigas ĝisfundan esploron pri la historio de la lando. Je la komenco de la 20a jarcento, Venezuelo estis inter la ĉefaj produktantoj de kafo kaj kakao. Poste ĝi eltrovis grandegajn rezervojn da nigra oro. En la daŭro de nur dek jaroj, de 1920 al 1930, la petrola sektoro kreskis de 2,5% de malneta interna produkto (MEP) al preskaŭ 40%, dum agrikulturo malkreskis de 39% al 12,2% [5]. Kiam la krizo de la 1930aj jaroj reduktis la prezon de kafo, plimulto de landoj en la regiono devalutis siajn valutojn por subteni la konkurencivon de siaj eksportoj kaj komencis procezon de industriigo surbaze de la loka produktado de antaŭe importitaj varoj (anstataŭigo de importaĵoj). Venezuelo faris la malon. Kun grandaj valutaj rezervoj el rento el petrolo, ĝi cedis al premo de la komercista premgrupo, kiu organizis la importadon de ĉio kion la lando konsumis. Chávez eltrovas eksterordinaran povon Kion ili celis, ĉi tiuj nutrovaristoj en tripecaj vestokompletoj ? Ju pli forta la loka valuto, des pli venezuelanoj povos konsumi kaj la negocistoj riĉiĝi. Inter 1929 kaj 1938, meze de internacia krizo, Karakaso altigis la valoron de la bolivaro je 64%. Ĝi tiel blokis al la agrikultura sektoro la internacian komercon, kaj baris al ĝi la lokajn merkatojn kiuj estis inunditaj de malkaraj produktoj. Malgraŭ ripetitaj promesoj de tiam forlasi la rentavidan modelon, la ekonomia misekvilibro laŭpaŝe pliiĝis kaj kiam Chávez enoficiĝis, 85,8% de la valoro de eksportoj venis el petrolo [6]. Kiam la prezo de kruda petrolo atingis sian plej malaltan nivelon en 1999, la venezuela ekonomio similis pasaĝeran jeton kun la motoro de mopedo : ĝi baraktis. La nova prezidanto metis la diversigon de la ekonomio ĉe la supro de siaj prioritatoj, sed li konsciis ke tio okupos nemalmulte da tempo. Sed pacienco ne estis karakterizaĵo de malpacienca loĝantaro kies esperoj estis spronitaj de la elektokampanjo. La solvo estis reaktivigi la Organizaĵon de Nafteksportantaj Landoj (OPEC) kies membroj ne plu observis ĝiajn kvotojn. La interkonsento sukcesis : la prezoj de petrolo releviĝis. Sed tio kaŭzis la unuan perturbon : la urĝeco liberigi sin de la afliktoj de nesufiĉoj cedis la lokon al la tento ĝui la abundon. "La unuaj jaroj estis tre malfacilaj" memoras s-ro Víctor Álvarez, eksa ministro pri bazaj industrioj kaj la minsektoro (2005-2006). "La gazetaro prezentis Chávez kiel klaŭnon. Kaj la opozicio ne elektis la vojon de demokrata protesto." En 2002, ĝi organizis puĉon (kiu ne sukcesis) kun la helpo de la ĉefaj amaskomunikiloj kaj Vaŝingtono. Sekvos eĉ pli granda malbono, s-ro Álvarez plu diris. "La 10a de decembro 2002 estis la tago kiam ni estis lanĉonta programon por plifortigi la nacian industrion per la redirekto de publikaj kontraktoj al ĝi. Ĝuste en la sama tago, la dungantoj organizis lokaŭton !". La striko de la privata sektoro kaj altrangaj kadruloj en la (ŝtatigita) petrola sektoro daŭris du monatojn kaj reduktis la malnetan enlandan produkton je proksimume 10% [7]. "Nia projekto estis metita en tirkeston, kaj ĝi neniam reaperis". La prezo de petrolo daŭre leviĝis ĝis proksimume USD 30 por unu barelo en 2003. La registaro havis la rimedojn por plenumi socialajn programojn kiuj firmigos ĝian popularecon ĉe malriĉaj familioj. Ne povante eloficigi Chávez, la venezuela oligarĥio decidis elpreni sian monon el la lando. La fuĝo de kapitaloj atingis alarmajn sumojn : pli ol USD 28 miliardoj inter 1999 kaj 2002, preskaŭ 30% de la tuta kapitalo produktita en 2002 [8]. Je tiu nivelo, ne plu temis pri flueto, sed fluego Kiam la valutaj rezervoj malkreskegis, la registaro faris la solan konvenan aranĝon : en februaro 2003 ĝi enkondukis la reguligon de devizoj kaj fiksis la alparon inter la nacia valuto kaj la dolaro (la antaŭa reguligo de devizoj estis nuligita en 1996). Ekde tiam, la registaro rezervis al si la kapaciton asigni aŭ rifuzi la dolarojn petitajn de iu firmao por pagi la koston de importaĵoj. "Chávez eltrovis ke li havas eksterordinaran povon," diris Álvarez. "La enspezo ne nur ebligis kontentigi la bezonojn de la loĝantaro, sed ĝi ankaŭ proponis la eblecon puni tiujn, kiuj konspiras kontraŭ la registaro, malhavigante al ili valuton." Senigitaj je dolaroj, multaj firmaoj likvidiĝis, krom se iliaj estroj paciĝis kun la registaro. "Ĉar la enspezo fine certigis la lojalecon de oportunismaj entreprenistoj." "La politiko de la forta bolivaro konsistigis subvencion al la tuta ekonomio", pludiris la sociologo Edgardo Lander. La enspezoj financis konsumadon, kiu inkludis luksajn aŭtojn kaj flugveturadon. Inter 2004 kaj 2008, Venezuelo spertis tempon de abundo. La malneta enlanda produkto laŭkapa alproksimiĝis al tiu de 1977, la pinto de periodo nomata la Dame dos (Donu al mi du). Siatempe konsiderata kiel kaptilon el kiu oni devas esti liberigita, la rento reakiris sian tradician rolon de ĉefŝtono de la ekonomia modelo venezuela. Plua perturbo, sen ĝustigo ... Ekde nun, la reguligo de devizoj estos konstanta. Destinita esti intertempa mezuro por batali kontraŭ la fuĝo de kapitaloj, "ĝi fariĝis ties ĉefa motoro" klarigis s-ro Temir Porras, eksa stabestro de s-ro Maduro. Kiel lando kiu tre dependas de importaĵoj, Venezuelo havis strukturan inflacion de proksimume 15-20%. La dolaro ne havis tion. Fiksi alparon kun la usona valuto implicis supervalorigon de la venzuelan valuto. Pli bona recepto ne ekzistas por detrui enlandan produktadon. Ne nur fariĝis pli altekoste produkti loke ol importi, sed la lando retrovis aparte profitodonan komercon : la superfakturado de importaĵoj, kio ebligis akiri dolarojn. La operacio estis simpla. Imagu importiston kiu havas reton kiu ebligas al li aĉeti botelojn da akvo kontraŭ 10 cendoj por ĉiu. Li ricevas dolarojn de la ŝtato por aĉeti unu milionon da boteloj kiuj, li deklaras, kostas 20 cendojn por ĉiu de firmao kiujn li antaŭstarigis en alia lando. Rezulte, la entreprenisto havas superfluan USD 100 000 kiujn li povas vendi en la loka nigra merkato aŭ sendi eksterlanden. "Foje, la profito estis realigita eĉ antaŭ ol la varoj estis distribuitaj," diris Porras. "Iuj importistoj forlasis la varojn en staploj kaj vendis nur sufiĉon por aĉeti novajn dolarojn." Inter 2002 kaj 2012, la valoro de importaĵoj kvinobliĝis de ĉirkaŭ USD 10 miliardoj al 50, multe pli rapida saltego ol tiu de ilia kvanto. Pro sia profitodoneco, la importosektoro allogis ĉiujn : tiujn, kiujn oni baldaŭ nomos "la Boli-burĝaro" kaj kiujn la registaro prezentos kiel "socialistajn entreprenestrojn", sed ankaŭ la militistaron, altrangajn oficialulojn kaj krimulojn. Profito de 18 000% Dume, la malpliigo de malriĉeco - unu el la plej grandaj sukcesoj de la "Bolivara Revolucio" - ebligis al la loĝantaro pli konsumi. En kunteksto kie la registaro apenaŭ defiis la regadon de la privata sektoro super importaĵoj, la petrolmono, kiun ĝi verŝis sur la loĝantaron por "solvi la socian ŝuldon", fluis en la poŝojn de entreprenistoj. Malgraŭ siaj sociaj kaj geopolitikaj sukcesoj, Venezuelo laŭpaŝe reakiris sian ĉefan funkcion en la internacia divido de laboro : tiu, de eksportanto ne nur de petrolo, sed ankaŭ de la fremda valuto. Laŭ la kalkuloj de la kvaronjara eldono Macromet, la fuĝo de kapitaloj (enkalkulinte superfakturadon de importaĵoj) atingis USD 170 miliardojn inter 2004 kaj 2012 [9], aŭ preskaŭ 160% de la malneta enlanda produkto por 2004. Miriga cifero. Kiam la internacia financa krizo subenpremis la prezon de petrolo en 2008, la petrola enspezo jam ne sufiĉis por kovri la koston de importaĵoj. La lando devis prunti monon. Ĝi provis limigi elspezojn, precipe per la enkonduko de duobla kurzo : ĉefa - prefera - indico por importaĵoj juĝitaj strategiaj, kaj alia pli alta indico por la ceteraj. La ideo ne estis malbona, sed ĝia efektivigo estus plibonigita se unue oni estus farinta analizon pri la "perturboj" kiujn ĝi kaŭzis en la pasinteco. Ĉar similaj mekanismoj estis enkondukitaj en la 1980aj kaj 1990aj jaroj, ĉiam kun la sama sekvaĵo : la leviĝo de korupto. Ekzemple, en 2016 Venezuelo havas preferan kurzon de 10 bolivaroj por unu dolaro, kaj alia de 657. Havi aliron (laŭleĝa aŭ ne) al la prefera kurzo por nutri la nunan merkaton sekve donas stratosferan profiton de 6 500% tiel, ke kiam oni revendas tiujn dolarojn en la paralela merkato, la profito estas ... 18 000%. Iuj estas sin turnintaj al ŝtelado por multe pli malaltaj sumoj. "La dekstrularo volas genuigi la popolon" Hodiaŭ, Venezuelo konservas specialan rilaton kun korupto. Ĉi tie, kapitalisma akumuliĝo ne estas bazita sur la produktado de riĉeco, sed sur la kapacito festeni per la rimedoj administrataj de la ŝtato. Redistribuo, klientismo, nepotismo, trofavoremo, la faro de reciprokaj favoroj, kaj simpla kontraŭleĝeco : la limoj inter la formoj de la kapto de petrolaj dolaroj estas des pli malfortaj ĉar multaj homoj transiras ilin plurfoje ĉiutage. "En 2012, Chávez fine eksciis pri la ekonomia problemo, precipe tiu, kiu rilatis al la kurzo" diris s-ro Porras, kiu estas klopodinta prilumi la aferon. "Ni sukcesis persvadi lin ekagi. Kaj ... li malsaniĝis." Politika malstabileco ekkaŭzis subitan ekflugon de la dolaro kaj inflacion, dum la prezo de petrolo denove komencis plonĝi fine de 2014. La lando estis denove trafita de nesufiĉoj pro la perdo de loka produktado subpremita de la supervalorigo de la bolivaro kaj la malkresko de importaĵoj, kiuj estis sufokataj de la manko de fremda valuto. "Nun", diris Álvarez, "la nesufiĉeco proponis idealan kovejon por spekulado kaj la nigra merkato." "Ĉi tiun ŝanceliĝan strukturon apogis du kernaj elementoj", diris Edgardo Lander : "Chávez, kaj la rento el petrolo." La oficialan anoncon pri la morto de la unua sekvis la klinika morto de la dua. La ĉavisma sociekonomia modelo disfalis des pli rapide pro tio, ke neniu, eĉ ne la nova prezidanto Maduro, kapablis fari eĉ la plej etan direktoŝanĝon : la malfirma koherado de la ĉavistaro baziĝis nur sur la komuna sindevontigo defendi la heredaĵon de la komandanto, la plej bona metodo por konservi internajn ekvilibrojn - kaj bonifikojn. Ŝanĝo de la strategio estis urĝe bezonata dum ĉiuj penlaboris por teni la kurson, je la risko endanĝerigi iujn venkojn de la glora periodo de ĉavismo. La urĝeco "diversigi" la ekonomion nun estis reprezentata de projektoj kiel la "min-arko de la Orinoko" : regiono el 111 800 kvadrataj kilometroj (preskaŭ kvaroble pli granda ol Belgio) en kiu la ŝtato lastatempe sankciis ke diversaj transnaciaj firmaoj eltiru oron, koltanon, diamantojn, feron, ktp. kun la avantaĝoj de senimpostigoj kaj sendevigoj de laborleĝoj. De rento el petrolo al rento el minado. Malgraŭ siaj refojaj kondamnoj de la malbonfaroj de la importanta oligarĥio, la registaro faris nenion por alarmi ĝin. La ĉavistoj tamen havas sufiĉe da kreiveco por elpensi iom da taktikan alĝustigetadon "kiu fine ĵetis oleon sur la fajron de spekulado", kiel s-ro Álvarez klarigis. En 2011, la registaro abrobis leĝon pri "justaj prezoj" por provi trudi plafonon sur la prezojn de bazaj produktoj. "Sed la truditaj prezoj ofte estis malpli ol la kosto de produktado, sekve oni ĉesis produkti. ". Karakaso ankaŭ subvenciis iujn importaĵojn kiujn ĝi disponigis al organizitaj komunumoj pere de la lokaj komitatoj de provizado kaj produktado (CLAP-oj). Je la 11-a de novembro, en la kvartalo La Pastora de Karakaso, oni povis aĉeti grandan korbon da nutraĵoj (kvar kilogramoj da maizmuelaĵo, du kilogramoj da rizo, du saketoj de pastaĵoj, du kruĉoj da butero, unu litro da petrolo, unu saketo da pulvorigita lakto kaj unu kilogramo da sukero) kontraŭ 2 660 bolivaroj. Prezo tiel malalta proponas la eblecon de grandaj profitoj en la nigra merkato kie, sekve, iom de la varoj fine troviĝis. Sur la ekonomia fronto, la aĉetpovo tiom malkreskis, ke struktura alĝustigo jam okazis. Pravigita per la retoriko de la "ekonomia milito", ĝi efikis precipe sur tiujn, kiuj rigardis sin kiel mezklasanoj, kiuj ne ricevis helpon de socialaj programoj kaj ne havis tempon por vicatendi dum horoj antaŭ superbazaroj. Sekve, ili sin trovis sin mergitaj en la "frostaj akvoj" de la nigra merkato, kaj tio eĉ pli ilin kolerigis pri tiuj, kiuj estis pli malriĉaj ol ili - kiujn la sistemo favoris - kaj al kiuj, kiel kredis la mezklaso, la ŝtato "estis tro malavara". Kion pri la alia granda ĉavisma sukceso, la fortigo de la demokratio ? Aktivulo de la socia movado "de ĉiam", Andrés Antillano kredas ke tio "neniam estis nura slogano por Chávez. Ĝi ĉiam estas metodo por mobilizi kaj veki la politikan konscion ĉe la loĝantaro." "Mi neniam vere kredis je la virtoj de elektadoj," li konfesis. "Sed ĉi tie ili estis fariĝintaj subfosa ilo, revolucia forto." Estis fariĝintaj ? En 2016, la opozicio sukcesis superi siajn (nenombreblajn) disputojn por postuli la okazigon de revoka referendumo, kiel rajtigis la Konstitucio de 1999. Kvankam ĝi estis kulpa pri multaj fraŭdoj, ĝi sukcese kolektis sufiĉe da validaj subskriboj por lanĉi la procedon kaj ricevi la permeson de la Nacia Konsilantaro pri Elektadoj. Sed de tiam la registaro kaj la juĝistaro - la lasta kutime ne emas kontraŭi al la registaro - estas farintaj ĉion eblan por malhelpi la procedon, foje ĝis ridinda nivelo. En nesubtila minaco en majo 2016, Diosdado Cabello, unu el la ĉefaj figuroj de ĉavismo, diris ke "oficialuloj kiuj respondecas pri publikaj institucioj, kaj kiuj subtenas la revokan referendumon, ne devus reteni siajn postenojn". Tion farante, "Maduro ne nur senigas la opozicion je referendumo," komentis s-ro Antillano. "Ankaŭ ni de la maldekstrularo estas senigitaj je unu el la kernaj instrumentoj de ĉavismo : la demokratio". "La referendumo estas batalo de la dekstrularo, ne de mi" diris Atenea Jimenez Lemon de la Red Nacional de Comuneras y Comuneros, potenca organizaĵo kiu ampleksas pli ol kvin cent municipojn tra la tuta lando. Ĉi tiuj strukturoj troviĝas ĉie (precipe en la kamparo) kaj konsistigis la avangardon de la "nova socialisma stato" bazita sur la partopreno kiun Chávez imagis. "Mi scias ke multrilate oni povas karakterizi la registaron kiel kontraŭrevolucian. Sed, por mi, la kritikema maldekstrularo, kiu alvokas por la referendumo, donas avantaĝon al la dekstrularo. Ĉar se la opozicio venkos, kion ni faru ? Ĉu la publiko konscias tion, kion ili preparas por ni ?" Amasaj malŝtatigoj, la retiriĝo de la ŝtato, brutalaj elspezreduktoj : ĉi tie oni havas neniajn iluziojn pri la programo de la opoziciaj partioj. Cetere, malmultaj deziras vidi ilin enoficiĝi. Malgraŭ la klopodoj de kelkaj el ĝiaj reprezentantoj almeti socian elementon al iliaj paroladoj, la ĉefa celo de la dekstrularo estas "genuigi la popolon por instrui al ni lecionon" asertis s-ino Flores. Speco de kontraŭrevolucio en la kontraŭrevolucio. Altrangaj oficialuloj rezistas ŝanĝojn "Tio ne nepre estas la fino de la afero" pludiras Jimenez Leomon. "La municipoj proponas rimedon por fortigi la demokration, senburokratismigi la ŝtaton kaj evoluigi produktadon." Reflekto de partieca intereso ? Ne. Ĉe la maldekstrularo, oni apenaŭ povas imagi pozitivan rezulton de la nuna krizo sen fortigo de ĉi tiu aparato, kreita de Chávez fine de lia vivo. Sed la eksprezidanto "estis kiel revoluciulo ene de sia propra registaro" klarigis la eksa ministro Oly Millán Campos. "Li povis fari decidojn kiuj kontraŭis al la interesoj de la ŝtata aparato. Sen li, la urboj alfrontas reziston de la altrangaj oficialuloj : kial ili volus plifortigi strukturojn konceptitajn por ilin malfortigi kaj poste anstataŭigi ?". Interlukto pri rimedoj kiu ĝojigas la opozicion. En 2004, Chávez decidis organizi la revokan referendumon postulatan de la opozicio malgraŭ pruvitaj fraŭdoj. Ĉu tiel fari hodiaŭ faligus la ĉavistan registaron ? Ne nepre. Malgajno en referendumo en 2016 estigus novajn elektadojn. Alivorte, ĝi povus proponi al la venezuela maldekstrularo tion, kion ĝi ŝajne plej bezonas : tempo de memkritiko kiu ebligus al ĝi flankenmeti argumentojn pri taktikoj kaj rekonsideri ĝiajn strategiojn. Povus esti, ke tiu periodo ebligus al la kritikema ĉavismo aŭdigi ĝian voĉon. Sed estus necese ke la registaro aŭskultu. Fine de 2015, la ĉavista organizaĵo Marea Socialista deziris efektivigi sian enlistigon en la registro de politikaj partioj de la lando. Ĝia peto estis malakceptita de la Nacia Konsilantaro pri Elektadoj kiu diris, senride, ke la nomo de la organizaĵo ne estas tiu de politika partio. Poste, prokuroro decidis ke ĝi ne povis aserti ke ĝi estas socialisma ... ĉar ĝi kritikas la registaron. "Aktuale, la registaro partoprenas diskutojn kun la opozicio, kun Vatikano kaj kun la usona ambasadejo, sed kun ni, la kritikema maldekstrularo, ĝi rifuzas dialogon" diris aktivulo de Marea Socialista kun rideto. Tial batalo furiozas en la ĉavista movado, en bruego kiu estas des pli sterila ĉar jam ne restas loko por strukturita diskuto. Unuflanke, la subtenantoj de la registaro estas ĉiam pli sekretemaj. Aliflanke, iuj ĉe la publiko kritikas la nunajn gvidantojn, sed konsideras ke la lukto devus esti limigita ene de la Partido Socialista Unido de Venezuela (PSUV) por ne transdoni la potencon al la dekstrularo. Fine, estas grupo sen vera socia bazo kiu inkluzivas multajn eksajn ministrojn kiuj estas tre aktivaj en la sociaj retservoj. Ili samopiniis kun s-ro Gómez, ke la nuna burokrataro "konsistigas novan burĝaron, ĝuste tiel rabema kiel la antaŭa kaj kiu nun konkuras kun ĝi". Ĉi tiu interlukto pri rimedoj ravas la dekstrularon, kiu volas detrui la esperon kiun Chávez naskis. Ĝi ankaŭ ĝojigas la novajn oligarĥojn en ruĝaj ĉemizoj, kiuj revas transformi la klasbatalon, kiu gajnis por ili la ŝtatregadon, en krudan internan kvereladon. Se ili venkus, la nenombreblaj "perturboj", al kiuj ĉavismo ne povis respondi, sendube estigos katastrofon. Renaud LAMBERT